Judecătoria Vălenii de Munte a respins cererea procurorilor de arestare preventivă a primarului comunei Bălțești, Radu Ion, acesta fiind plasat în arest la domiciliu. Totodată, instanța i-a interzis exercitarea funcției de primar. Edilul este acuzat că, în ultimii şase ani a plătit aproape 2,5 milioane lei din bugetul local, către firme pe care le administra în fapt.
Reamintim că Radu Ion a fost reţinut pentru 24 de ore, în urma unor descinderi efectuate de procurorii Parchetului de pe lângă Judecătoria Vălenii de Munte.
Primarul â este cercetat pentru folosirea funcţiei pentru favorizarea unor persoane în formă continuată şi instigare la delapidare în formă continuată.
"S-a reţinut că, în calitate de primar şi ordonator de credite al comunei Bălţeşti, Radu Ion a ordonanţat în perioada 19.01.2018-26.01.2024 un număr de 115 plăţi către SC R. F. SRL, SC A. C. 2019 SRL şi SC I. F. C. SRL în sumă totală de 2.498.972,41 lei, societăţi pe care acesta le administra în fapt. În perioada 27.03.2018-23.01.2024, Radu Ion l-a determinat pe D.A. (administrator în drept al SC R. F. SRL) să dispună efectuarea a 96 de plăţi din conturile SC R. F. SRL în valoare totală 237.356,54 lei, iar în perioada 17.09.2020- 26.01.2024 a determinat-o pe D.A. (administrator în drept al SC A. C. 2019 SRL) să dispună efectuarea a 73 de plăţi din conturile SC A. C. 2019 SRL în valoare totală de 714.410,4 lei în favoarea sa, a rudelor şi afinilor săi", au transmis procurorii.
În același dosar a mai fost plasat în arest la domiciliu un administrator în drept al unei firme pentru complicitate la folosirea funcţiei pentru favorizarea unor persoane, în formă continuată, şi delapidare în formă continuată.
Alte trei persoane au calitatea de suspecţi în acest dosar, fiind vorba despre doi administratori în drept ai unor firme şi de un contabil.